वाराणसी: उत्तर प्रदेश के वाराणसी कैंट विधानसभा सीट के एक बूथ में तैनात आईटीबीपी के उपनिरीक्षक को, पोलिंग एजेंट की मतदाता सूची फिंकवा देने के आरोप में सोमवार को तत्काल प्रभाव से चुनाव ड्यूटी से हटा दिया है.
जिलाधिकारी कौशल राज शर्मा ने यह जानकारी दी. शर्मा जिला निर्वाचन अधिकारी भी हैं. उन्होंने बताया कि वाराणसी कैंट सीट के अंतर्गत रणवीर संस्कृत विद्यालय, कमच्छा में बने मतदान बूथ संख्या 243 - 246 पर तैनात उपनिरीक्षक चमन लाल पर निर्वाचन के दौरान सभी पोलिंग एजेंट की मतदाता सूची फिंकवाने और उम्मीदवार को मतदान कक्ष में जाने से रोकने के आरोप हैं.
उन्होंने बताया कि निर्वाचन आयोग के निर्देशों का अनुपालन ना कराए जाने तथा कर्मचारी आचरण नियमावली का उल्लंघन किए जाने के आरोप में चमन लाल को तत्काल प्रभाव से कार्य मुक्त करने और उनके स्थान पर रिजर्व सीपीएमएफ अथवा पीएसी को मतदान केंद्र पर लगाने का आदेश दिया गया. सोर्स-भाषा